***Comunicat de presă***

***5 septembrie 2024***

**Tatiana Țîbuleac și Oleg Serebrian, în finala Premiului Literar al Europei Centrale ANGELUS 2024**

**Tatiana Țîbuleac și Oleg Serebrian se află printre cei șapte finaliști ai Premiului Literar al Europei Centrale ANGELUS 2024**. Anunțul a fost făcut public astăzi de organizatorul polonez al manifestării, Casa Literaturii din Wrocław.

Din cele 120 de cărți calificate pentru premiu, juriul condus de scriitorul Martin Pollack a selectat în finală *Grădina de sticlă* de Tatiana Țîbuleac, în traducerea lui Kazimierz Jurczak (coediție Książkowe Klimaty și Noir sur Blanc, 2023), și *Pe contrasens* de Oleg Serebrian, traducerea Radosława Janowska-Lascar (Ed. Amaltea, 2023). Traducerile poloneze au fost publicate cu sprijinul Programului Translation and Publication Support, derulat de Institutul Cultural Român prin Centrul Național al Cărții.

Câștigătorul finalei va fi anunțat în data de 19 octombrie, la Gala ANGELUS, găzduită la Wrocław.

**Premiul Literar ANGELUS** este cea mai importantă distincţie în domeniul creaţiei de proză, pentru un volum tradus în limba polonă. Premiul este acordat anual scriitorilor din Europa Centrală, care abordează în operele lor teme de cea mai mare relevanță pentru viața contemporană, îndeamnă la reflecție, aprofundează cunoașterea altor culturi. Câştigătorul este recompensat cu un premiu în valoare de 150 000 PLN (aproximativ 35.000 EUR) şi o statuetă realizată de artista Ewa Rossano. Începând din anul 2010, se acordă și un premiu pentru traducător, iar de la ediția din 2020 acesta este în valoare de 40 000 PLN (aproximativ 9.300 EUR) și este acordat traducătorului cărții câștigătoare, în cazul în care laureatul este un autor străin.

Pe lângă această distincție, se acordă și Premiul „Natalia Gorbanevskaia”, creat în 2013 ca omagiu adus poetei şi disidentei ruse Natalia Gorbanevskaia, președintă a juriul Premiului ANGELUS încă de la prima ediție până în 2013, anul decesului său. Premiul se acordă în urma voturilor online ale cititorilor.

Cei șapte finaliști ai ediţiei din acest an a Premiului ANGELUS sunt: Tatiana Țîbuleac (Republica Moldova/România), Oleg Serebrian (Republica Moldova), Małgorzata Lebda (Polonia), Tomasz Różycki (Polonia), Andrei Kurkov (Ucraina), Monika Helfer (Austria), Benedek Totth (Ungaria).

În luna octombrie, Institutul Cultural Român de la Varșovia pregătește un turneu al scriitoarei Tatiana Țîbuleac în Polonia, în parteneriat cu trei mari festivaluri literare și culturale poloneze și cu editurile care au publicat cărțile în traducere. Scriitoarea are două cărți publicate în polonă, cu sprijinul Centrului Național al Cărții, prin programul TPS: *Vara în care mama a avut ochii verzi*, Ed. Książkowe Klimaty, 2021, trad. Dominik Małecki, și *Grădina de sticlă*, coediție Książkowe Klimaty și Noir sur Blanc, 2023, trad. Kazimierz Jurczak. Turneul va pune accentul pe cel de-al doilea volum.

Un turneu asemănător de prezentare a traducerii romanului *Pe contrasens* de Oleg Serebrian a fost organizat de ICR Varșovia la sfârșitul anului 2023 în orașele Varșovia, Cracovia și Wrocław.

În perioada 1-18 octombrie, organizatorii Premiului Angelus vor derula o campanie online de promovare a cărților celor șapte finaliști, în urma căreia voturile cititorilor vor desemna câștigătorul Premiului „Natalia Gorbanevskaia”. ICR Varșovia se va alătura cu o campanie proprie, care va pune accentul pe volumele Tatianei Țîbuleac și lui Oleg Serebrian. Cititorii vor putea vota pe platforma: [www.angelus.com.pl](http://www.angelus.com.pl/)

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro); 031 71 00 622